REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/180-20

30. novembar 2020. godine

B e o g r a d

ZAPISNIK

DRUGE SEDNICE ODBORA ZA ZAŠTITU ŽIVOTNE SREDINE,

ODRŽANE 30. NOVEMBRA 2020. GODINE

Sednica je počela u 11,00 časova.

Sednicom je predsedavao dr Ljubinko Rakonjac, predsednik Odbora.

Pored predsedavajućeg, sednici su prisustvovali: Žarko Bogatinović, zamenik predsednika Odbora, kao i članovi Odbora: Gojko Palalić, Dragana Radinović, Marija Todorović, Tomislav Janković, Vesna Krišanov, Marko Parezanović, Jelena Obradović, Aleksandar Jugović, Nevenka Kostadinova, Dragan M. Marković, Akoš Ujhelji i zamenici članova Odbora: Vladimir Grahovac (zamenik Marka Mladenovića), Semira Ćosović (zamenik Jasmine Karanac), Marina Raguš (upražnjeno mesto člana Odbora, od kada je Radomir Dmitrović podneo ostavku na funkciju narodnog poslanika) i Nataša Ivanović (zamenik Vesne Krišanov).

Sednici nisu prisustvovali članovi Odobra: Marko Mladenović, Jasmina Karanac i Aleksandra Pavlović Marković.

Sednici su prisustvovali i: ministar zaštite životne sredine Irena Vujović, pomoćnik ministra Filip Abramović, Sektor za upravljanje otpadom i otpadnim vodama, Milan Milić, direktor Regionalne razvojne agencije Srem, Bora Obradović, rukovodilac projekta u Regionalnoj razvojnoj agenciji Srem, kao i predstavnici Zelene stolice: Tanja Petrović, izvršni direktor Mladih istraživača Srbije i Nikola Egić, predsednik Udruženja reciklera Srbije.

Na predlog predsednika Odbora, jednoglasno, usvojen je sledeći:

D n e v n i r e d

1. Informacija o radu Ministarstva zaštite životne sredine za period avgust-oktobar 2020. godine;
2. Razno.

Pre prelaska na rad po utvrđenom dnevnom redu, jednoglasno, usvojen je Zapisnik Prve sednice Odbora za zaštitu životne sredine, održane 26. oktobra 2020. godine.

Prva tačka dnevnog reda **- Informacija o radu Ministarstva zaštite životne sredine za period avgust-oktobar 2020. godine**

Zamenik predsednika Odbora, Žarko Bogatinović pojasnio je odredbe Člana 229. Poslovnika članovima Odbora, koji su prvi put narodni poslanici.

U uvodnom izlaganju, ministar zaštite životne sredine Irena Vujović, rekla je da se u Ministarstvu u poslednjih mesec dana intenzivno radi na detektovanju prioriteta, koje je neophodno urediti u sledećoj godini, kada se radi o projektima, koje je potrebno započeti i onim koji će se realizovati u ovoj oblasti, u skladu sa budžetom za 2021. godinu. Ukazala je na to da se nagomilani problemi ne mogu rešiti u jednom danu, ali da se mora raditi na podizanju svesti o važnosti životne sredine. Istakla je potrebu usklađivanja sa propisima Evropske unije u ovoj oblasti, kao i neophodnost pravljenja dugoročne strategije za rešavanje problema. Navela je da će sledeći put obavestiti Odbor detaljno o planovima za 2021. godinu.

Pomoćnik ministra Filip Abramović izneo je najvažnije informacije o radu Ministarstva zaštite životne sredine za period avgust-oktobar 2020. godine. Naveo je da su doneta tri pravilnika: o vrednosti dnevne, višednevne i godišnje dozvole za rekreativni ribolov za 2020. godinu, o listi aktivnosti koje mogu da budu uzrok zagađenja i degradacije zemljišta, o postupku, sadržini podataka, rokovima i zahtevima za monitoring zemljišta i Pravilnik o službenoj odeći, odnosno uniformama čuvara u nacionalnim parkovima i zaštićenim područjima. Završeni su: Nacrt o izmenama i dopunama Zakona o zaštiti prirode i Predlog programa zaštite prirode RS, kao i Nacrt zakona o kontroli i zaštiti o velikih udesa, o proceni uticaja na životnu sredinu, o strateškoj proceni uticaja na životnu sredinu i o zaštiti od buke u životnoj sredini, kao i o biocidnim proizvodima. Napisano je i nekoliko predloga uredbi o zaštićenim područjima, ali i Predlog programa upravljanja otpadom i pripremljena je regulativa koja se odnosi na plastične kese, merenje i ispitivanje kvaliteta otpadnih voda i dr. Ministarstvo nadzire sprovođenje osam IPA projekata i 13 ugovora (IPA 2012 - Izgradnja i upravljanje regionalnog centra za upravljanje otpadom Subotica – ostala je samo nabavka kamiona za sakupljanje otpada, IPA 2013 – Izgradnja postrojenja za preradu i prečišćavanje otpadnih voda u Raškoj – završeno i stavljeno u probni rad, IPA 2014 – Strategija zaštite od buke za konglomeraciju grada Niša i usklađivanje sa propisima EU, IPA 2016 – nastavak podrške implementaciji Poglavlje 27 i NATURA 2000, IPA 2017 – Izgradnja i unapređenje sistema za prikupljanje i tretman komunalnih otpadnih voda u gradu Kraljevu je pri kraju, IPA 2018 – Sakupljanje i prečišćavanje otpadnih voda u gradu Nišu, završeno je programiranje projekata za IPA 2019-20 – Izgradnja postrojenja za prikupljanje i preradu otpadnih voda Čačak i izgradnja novog regionalnog centra za upravljanje otpadom Novi Sad). U Sektoru za upravljanje otpadom i otpadnim vodama prvi put su rađeni rešenja i dozvole za nus-proizvode i kraj statusa otpada, nastavljen je rad Komisije za praćenje realizacije Ugovora za izgradnju postrojenja za prečišćavanje otpadnih voda za Apatin, Priboj, Babušnicu, Bačku Palanku, Belu Palanku, Boljevac, Pećince i Lapovo. Završavani su poslovi na uklanjanju opasnog otpada, kao i izmeštanje i trajno zbrinjavanje istorijskog opasnog otpada sa lokacija preduzeća u restruktuiranju i stečaju (do sada uklonjeno oko 550 tona opasnog otpada). Nastavljeni su radovi na izgradnji glavnog kolektora u Leskovcu i ušlo se u finalnu fazu projekta proširenja kanalizacione mreže u Leskovcu, koja se finansira od stane Vlade Kraljevine Holandije. Urađeno je 839 inspekcijskih pregleda doneto 56 rešenja, podneto je 37 zahteva za pokretanje prekršajnih postupaka, šest prijava za privredni prestup i jedna krivična prijava i izrečene 22 mere o zabrani rada. Agencija za zaštitu životne sredine izradila je Izveštaj o stanju životne sredine u RS za 2019. godinu.

U diskusiji, koja je usledila, učestvovali su: Samira Ćosović, Irena Vujović, Ljubinko Rakonjac, Tanja Petrović, Nikola Egić

Pohvaljen je rad Ministarstva na zatvaranju deponije Stanjevina 20. novembra, gde se očekuje i sanacija i rekultivacija, za šta će se opredeliti sredstva i u narednoj godini. Ukazano je i na potrebu za većom saradnjom sa predsednicima opština. Odbor je informisan o tome da su odvojena značajna sredstva za izgradnju transferne stanice u Novoj Varoši (160 miliona dinara), čime će se rešiti višedecenijski problemi opština Prijepolje, Priboj, Nova Varoš, a u ovoj godini su odvojena sredstva za saniranje klizišta i proširenje kapaciteta regionalne deponije Duboko u Užicu. Očekuje se da će se tokom sledeće godine intenzivno raditi na tome. Time će se za narednih 20 godina rešiti problem ovih opština.

Odbor je ukratko informisan o mehanizmu Zelena stolica, koji uspešno funkcioniše već sedam godina. Sugerisano je da informacija o radu Ministarstva treba da ima rezime i postavljeno pitanje da li će Odbor održati sednicu na kojoj će razmotriti Predlog zakona o budžetu za 2021. godinu. Objašnjeno je da održavanje te sednice zavisi od epidemiološke situacije.

Na predlog predsednika Odbora, Odbor je, jednoglasno, odlučio da podnese Narodnoj skupštini Izveštaj da je, saglasno članu 229. Poslovnika Narodne skupštine, razmotrio Informaciju o radu Ministarstva zaštite životne sredine za period avgust-oktobar 2020. godine i odlučio da je prihvati.

Druga tačka dnevnog reda **- Razno**

Član Odbora Tomislav Janković, koji je obavljao funkciju zamenika gradonačelnika Sremske Mitrovice i predsednika Skupštine grada, bio je i član Skupštine Regionalne razvojne agencije Srem, predložio je da predstavnici ove Agencije predstave projekat, koji se sprovodi.

Predsednik Odbora istakao je da će i ubuduće pozivati predstavnike lokalnih samouprava, kako bi ukazivali na probleme sa kojima se suočavaju, kako bi oni što pre bili rešeni.

Milan Milić, direktor Regionalne razvojne agencije Srem, predstavio je Odboru projekat Regionalnog centra za održivi razvoj sa trening centrom za operatere na postrojenjima za tretiranje otpadnih voda. Prikazan je kraći film o lokaciji, gde se ovaj Centar gradi, a on će služiti i kao demonstracioni centar za sve vidove obnovljive energije, u kom se mogu direktno primenjivati inovacije. U okviru kompleksa, nalaziće se prečistač, regionalna deponija, kao i sam Regionalni centar, kao multifunkcionalna zgrada, u kojoj će biti smešteni svi podcentri u oblasti komunalne infrastrukture i u oblasti energetike i energetske efikasnosti, kao i start up laboratorije i radne i opitne sobe. Po ideji ministra Nedimovića, napravljen je i kampus, sa zgradama od trske i blata (etno gradnja), koje su takođe energetski efikasne, sa bazenom kompenzacione vode, koja se stvara od svih ovih postrojenja, a iza će biti toplotna pumpa, demonstraciona polja, test instalacije, termosolari, fotosolari, Centar za logistiku biomase, koja će se prikupljati u okolini ovog centra i na Fruškoj Gori. Tu će boraviti oni koji će dolaziti na edukacije. Tu će se nalaziti i malo ogledno polje sa brzorastućim biljkama. To će biti mesto za svu naučnu zajednicu iz zemlje i regiona.

Sednica je zaključena u 11,45 časova.

SEKRETAR PREDSEDNIK

Milica Bašić dr Ljubinko Rakonjac